Predkladacia správa

I.

Dohoda  medzi Európskou úniou a Spojenými štátmi americkými o vzájomnej právnej pomoci, podpísaná 26. 5. 2003, predpokladá v článku 3 ods. 3 písm. b) uzatvorenie dvojstranného právneho nástroja (angl. „instrument“) medzi členskými štátmi Európskej únie a USA o uplatňovaní tejto Dohody v prípadoch, ak tieto členské štáty nemajú s USA uzatvorenú dvojstrannú zmluvu o právnej pomoci. Slovenská republika takúto dvojstrannú zmluvu s USA nemá uzatvorenú.

Prvé kolo expertných rokovaní medzi Slovenskou republikou a Spojenými štátmi americkými sa uskutočnilo dňa 14. apríla 2005 v Bruseli na pôde Rady Európskej únie. Slovenská delegácia na týchto rokovaniach deklarovala v súlade so Smernicou na expertné rokovania o návrhu na uzavretie právnych nástrojov medzi Slovenskou republikou a Spojenými štátmi americkými podľa čl. 3 ods. 2 Dohody medzi Európskou úniou a Spojenými štátmi americkými o extradícii a čl. 3 ods. 3 Dohody medzi Európskou úniou a Spojenými štátmi americkými o vzájomnej právnej pomoci v trestných veciach                  z 5. apríla 2005, že má záujem o dojednanie komplexného textu zmluvy o vzájomnej právnej pomoci. Dôvodom preferovania uzavretia komplexného zmluvného dokumentu bola skutočnosť, že Slovenská republika nemá s USA uzavretú žiadnu dvojstrannú zmluvu v tejto oblasti. Americká strana ponechala túto otázku otvorenú, resp. obdobne ako pri návrhu na uzavretie dvojstrannej komplexnej zmluvy o extradícii, podmieňovala uzavretie komplexných zmluvných dokumentov v oboch prípadoch kladnýcm stanoviskom slovenskej strany k vydávaniu vlastných štátmych občanov.

	V rámci prípravy druhého kola expertných rokovaní americká strana prezentovala zamietavé stanovisko k uzavretiu komplexného zmluvného dokumentu o vzájomnom poskytovaní právnej pomoci. Táto sporná otázka bola predmetom pracovného rokovania štátnej tajomníčky Ministerstva spravodlivosti SR s veľvyslancom USA v Bratislave dňa      12. októbra 2005, kde bolo dohodnuté dojednanie tzv. obmedzeného zmluvného dokumentu tak v oblasti extradície, ako aj v oblasti poskytovania právnej pomoci.

	Druhé, záverečné kolo expertných rokovaní sa uskutočnilo v Bratislave v dňoch        17. a 18. októbra 2005. Slovenskú delegáciu tvorili zástupcovia Ministerstva spravodlivosti SR, Ministerstva zahraničných vecí SR a Generálnej prokuratúry SR. Výsledkom rokovaní bolo dojednanie návrhu textu Právneho nástroja medzi Slovenskou republikou a  Spojenými štátmi americkými podľa čl. 3 ods. 3 Dohody medzi Európskou úniou a  Spojenými štátmi americkými o vzájomnej právnej pomoci, podpísanej 25. júna 2003.

II.

V oblasti právnej pomoci v trestných veciach nie sú Slovenská republika a Spojené štáty americké viazané žiadnym zmluvným dokumentom. Dojednaný návrh textu právneho nástroja preto vychádza, resp. upravuje poskytovanie vzájomnej pomoci v trestných veciach v rozsahu úpravy Dohody medzi Európskou úniou a Spojenými štátmi americkými (Washington, D.C., 25. 6. 2003). 

Prvá, všeobecná časť právneho nástroja upravuje jeho vzťah k Dohode medzi Európskou úniou a Spojenými štátmi americkými o vzájomnej právnej pomoci z 26. 5. 2003  a zahŕňa základné zásady jeho aplikácie. Druhú, osobitnú časť právneho nástroja tvorí príloha, ktorá je jeho neoddeliteľnou súčasťou. Upravuje základné predpoklady poskytovania vzájomnej právnej pomoci v trestných veciach:

•	zisťovanie bankových informácií,
•	vytvorenie a činnosť spoločných vyšetrovacích tímov,
•	zabezpečovanie videokonferencie,
•	zrýchlené zasielanie žiadostí,
•	vzájomná právna pomoc poskytovaná správnym orgánom,
•	obmedzenia na ochranu osobných a iných údajov,
•	zachovávanie dôvernosti žiadostí a ich obsahu,
•	odmietnutie pomoci.

Text jednotlivých ustanovnení právneho nástroja a jeho prílohy sú plne v súlade s právnym poriadkom Slovenskej republiky.

III.

Navrhovaný zmluvný dokument je medzinárodnou zmluvou z oblasti právneho styku s cudzinou v trestných veciach, ktorá bude mať podľa § 372 platného Trestného poriadku, resp. podľa § 478 rekodifikovaného Trestného poriadku prednosť pred ustanoveniami           23. hlavy platného Trestného poriadku, resp. ustanoveniami piatej časti rekodifikovaného Trestného poriadku.

Podľa článku 7 ods. 4 Ústavy Slovenskej republiky je právny nástroj prezidentskou medzinárodnou zmluvou, na ktorej vykonanie je potrebný zákon. Pred jeho ratifikáciou sa preto vyžaduje súhlas Národnej rady Slovenskej republiky.

Materiál bol predmetom medzirezortného pripomienkového konania a na rokovanie sa predkladá bez rozporov. Vyhodnotenie pripomienkového konania je súčasťou predkladaného materiálu. 

Právny nástroj nemá finančný, ekonomický a environmentálny vplyv, a ani vplyv na zamestnanosť a podnikateľské prostredie.